Offentliggørelse af enhedsdokument med ændringer efter godkendelse af en ændring af mindre omfang i overensstemmelse med artikel 53, stk. 2, andet afsnit, i forordning (EU) nr. 1151/2012

(2021/C 66/17)

Europa-Kommissionen har godkendt denne ændring af mindre omfang i overensstemmelse med artikel 6, stk. 2, tredje afsnit, i Kommissionens delegerede forordning (EU) nr. 664/2014 (1).

Ansøgningen om godkendelse af denne mindre ændring kan findes i Kommissionens eAmbrosia-database.

ENHEDSDOKUMENT

»SALCHICHÓN DE VIC«/»LLONGANISSA DE VIC«

EU-nr.: PGI-ES-0119-AM02 — 9.9.2020

BOB ( ) BGB (X)

1. Betegnelse

»Salchichón de Vic«/»Llonganissa de Vic«

2. Medlemsstat eller tredjeland

Spanien

3. Beskrivelse af landbrugsproduktet eller fødevaren

3.1. Produkttype

Kategori 1.2. Kødprodukter (opvarmet, saltet, røget osv.)

3.2. Beskrivelse af produktet med betegnelsen i punkt 1

»Salchichón de Vic«/»Llonganissa de Vic« er en traditionel pølse fra Catalonien, der er fremstillet af magert svinekød og fedt, og hvor sukker, salt og peber er de eneste krydderier. Kødet hakkes, hviler og fyldes i tarme, hvorefter det modnes.

I naturtarmene er pølserne kendetegnet ved et rynket udseende, hvor tarmen sidder helt tæt til kødblandingen, og en mere eller mindre regelmæssig rund form. Udvendig er pølsen hvidlig, hvilket skyldes skimmel, som bliver lilla-brun med tiden. I skærefladen kan man se fedtternene og peberkornene.

Karakteristisk og behagelig aroma og smag, som pølsen får fra krydderierne og i løbet af modningsprocessen.

De tarme, der anvendes, er afgørende for diameteren på og størrelsen af den pølse, der er omfattet af »Salchichón de Vic«/»Llonganissa de Vic«. Nedenstående tabel viser dimensionerne på det tidspunkt, hvor pølserne forlader produktionsvirksomheden, og modningsperiodens varighed:

Vægt (g) Den modne pølses diameter (tørret) (mm) Minimumsmodningsperiode (i dage) 200-300 ≥ 35 ≤ 75 30 dage ≥ 300 > 40 ≤ 90 45 dage

Fysisk-kemiske parametre:

— Fedtindhold højst: 48 % (*)

— Proteinindhold mindst: 38 % (*)

— Kollagen/protein-forhold × 100 højst: 12

— Samlet indhold af opløselige sukkerarter udtrykt i glukoseindhold højst: 3 % (*)

— Tilsat protein: intet

— Væskeaktivitet ved 20 °C: Aw < 0,92

— 5,3 ≤ pH ≤ 6,2

(*) værdi udtrykt som værdien i tørstof

3.3. Foder (kun for animalske produkter) og råvarer (kun for forarbejdede produkter)

Der anvendes udvalgte stykker magert svinekød (skinke, bov og magert kød af højeste kvalitet), fedt, salt, peber og naturtarme (brede, krøllede, syede eller rekonstituerede).

Andre ingredienser: De eneste ingredienser, der må anvendes, er sukker (mono- og disaccharider), producentens særlige starterkultur, kaliumnitrit, natriumnitrit, kaliumnitrat, natriumnitrat, ascorbinsyre og natriumsalt deraf.

3.4. Specifikke etaper af produktionen, som skal finde sted i det afgrænsede geografiske område

Produktets fremstilling (forarbejdning af det ferske kød, afpudsning og hakning, blanding, æltning, hvile, fyldning af tarmene og modning) skal finde sted i det geografiske område, der er beskrevet under punkt 4.

3.5. Særlige regler for udskæring, rivning eller emballering osv. af det produkt, som betegnelsen henviser til

»Salchichón de Vic« må sælges skiveskåret i pakker, og produktet må skæres i skiver og emballeres både i og uden for det geografiske område, der er beskrevet under punkt 4.

3.6. Særlige regler for mærkning af det produkt, som betegnelsen henviser til

Navnet på og logoet for den beskyttede geografiske betegnelse »Salchichón de Vic« (på spansk) eller »Llonganissa de Vic« (på catalansk), EU's BGB-symbol og forvaltningsorganets godkendte, nummererede etiket skal kunne ses klart på emballagen sammen med andre oplysninger, der generelt er påkrævet i henhold til gældende lovgivning.

Selve BGB-logoet ser således ud:

4. Kort angivelse af det geografiske områdes afgrænsning

Det afgrænsede område for den beskyttede geografiske betegnelse omfatter de kommuner, der indgår i området Plana de Vic, som ligger i regionen Osona i provinsen Barcelona:

Aiguafreda, Sant Martí de Centelles, El Brull, Seva, Tona, Muntanyola, Malla, Taradell, Sant Julià de Vilatorta, Santa Eugènia de Berga, Calldetenes, Folgueroles. Vic. Santa Eulàlia de Riuprimer, Gurb, Tavèrnolas, Roda de Ter, Manlleu, Santa Cecila de Voltregà, Sant Hipòlit de Voltregà, Les Masies de Voltregà, Oris, Torelló, Centelles, Balenyà, Les Masies de Roda, San Vicenç de Torelló og Sant Pere de Torelló

5. Tilknytning til det geografiske område

Det, der gør »Salchichón de Vic« til et helt særligt produkt, er det omdømme og renommé, som produktet har opnået i Catalonien og i resten af Spanien gennem de forgangne århundreder, især fra det 19. århundrede og fremefter. Det er det geografiske områdes miljø- og klimaforhold, der gør det muligt at fremstille denne pølse.

Det geografiske område, som den beskyttede geografiske betegnelse omfatter, Plana de Vic, er en slette med fremragende landbrugsbetingelser og et stort antal gårde og små landsbyer. Området ligger imellem 400 og 600 meters højde og er omgivet af bjergkæderne Guillerias, Montseny, Collsacabra og Lluçanés, hvilket betyder, at det er forholdsvis isoleret fra omverdenen. Området har kontinentalt middelhavsklima, og som følge af dets geografiske beliggenhed er der ofte stagnerende luftmasser og højtryk i området. Dermed opstår der temperaturinversion, hvor temperaturen kan være helt op til 20 °C lavere på sletten i forhold til de omkringliggende områder. Derudover ligger der ofte en tåge over området (225 dage med tåge i gennemsnit om året). Alt dette giver Plana de Vic nogle helt specielle forhold, der vanskeligt kan reproduceres. Disse forhold fremmer udviklingen af en typisk mikroflora, som under fermenteringen og enzymprocesserne tilfører »Salchichón de Vic« sin karakteristiske aroma og smag.

Der findes skriftlige optegnelser over »Salchichón de Vic« helt tilbage fra 1456, men der foreligger muligvis vidnesbyrd om pølsens oprindelse allerede fra det 4. århundrede. Tidligere blev produktet fremstillet hos de lokale landbrugere, og den særlige fremstillingsmetode gjorde det muligt at konservere de bedste kødstykker. Fra midten af det 19. århundrede er kvaliteten af »Salchichón de Vic« blevet rost mange gange skriftligt, hvilket bekræfter pølsens gode omdømme. Den 29. maj 1867 kunne man f.eks. læse følgende i en artikel i avisen »El Porvenir« (Fremtiden): »[…] los ya famosos salchichones de Vic« (de allerede berømte salchichones de Vic). Man ved også, at selveste kong Alfonso XIII var en stor tilhænger af »Salchichón de Vic«. »Vic« og »salchichón« har således gennem en lang årrække hængt uløseligt sammen. Pølsen »Vic« er efterhånden blevet et højt skattet produkt.

Selv om ordet »salchichón« traditionelt refererer til en tyk, modnet pølse, skal vi minde om, at denne pølse på catalansk går under betegnelsen »llonganissa«, som er dens oprindelige navn, hvilket så senere er blevet til »salchichón«, da navnet blev oversat til spansk. Derfor anvendes betegnelserne »Salchichón de Vic« og »Llonganissa de Vic« som synonymer.

Kort fortalt er »Salchichón de Vic« et produkt med et fremragende omdømme, som det er muligt at fremstille takket være de særlige miljø- og klimaforhold, der er fremherskende i det geografiske produktionsområde, og den viden, som producenterne har videregivet fra generation til generation.

Henvisning til offentliggørelsen af varespecifikationen

(Artikel 6, stk. 1, andet afsnit, i gennemførelsesforordning (EU) nr. 668/2014)

Varespecifikationen er tilgængelig via følgende link under behandlingen af ændringen http://agricultura.gencat.cat/web/.content/al_alimentacio/al02_qualitat_alimentaria/normativa-dop-igp/plecs-tramit/pliego-condiciones-igp-llonganissa-vic-cambio-logo.pdf og efter godkendelsen via følgende link http://agricultura.gencat.cat/ca/ambits/alimentacio/segells-qualitat-diferenciada/distintius-origen/dop-igp/normativa-dop-igp/plecs-condicions/ .

(1) EUT L 179 af 19.6.2014, s. 17